
facere a lui losif 
Cântarea 1-a, glasul al 4-lea 


Irmos: Cel ce a bătut Egiptul şi pe muncitorul Faraon l-a înecat în mare, a mântuit 
din robie, pe poporul cel ce cânta ca Moise cântare de biruinţă, că s-a prea slăvit. 


Cel îngropat s-a sculat şi prin Sine împreună a sculat neamul omenesc. Să se bucu- 
re toată făptura astăzi şi norii cei înţelegători, arătat să stropească dreptate. 


Cel ce ai luat Crucea de voie cu trupul, a treia zi ai înviat din morţi, cămările iadu- 
lui deşertându-le, începătorule al vieţii, Doamne, şi ai scos sufletele cele legate. 


Văzând mironosiţele pe înger strălucind la faţă, de frică au fugit de la mormânt; Şi 
cunoscând scularea lui Hristos, s-au grăbit să spună ucenicilor. 


Doamne, Cel ce acoperi cu ape cele mai pe deasupra, fiind apa vieţii, cinstitele Ta- 
le ape le-ai dat samarinencei care le cerea şi care a cunoscut milostivirea Ta. 


Slavă Tatălui şi Fiului şi Sfântului Duh. a Treimii 

O, Treime, mântuieşte pe cei ce Te slăvesc pe Tine cu credinţă curată, Părinte, Fiu- 
le şi Duhule, ca un Făcător a toate şi ne dăruieşte nouă curăţire de păcate ca un 
prea bun. 

Și acum şi pururea şi în vecii vecilor. Amin. (a Născătoarei de Dumnezeu ) 
Bucură-te, scaun de foc, bucură-te, sfeşnic cu totul de aur, bucură-te, norul luminii, 


bucură-te, palatul Cuvântului şi masă înţelegătoare, care ai purtat după vrednicie pe 
Hristos, Pâinea Vieţu. 


Catavasie: Ziua Invierii, să ne luminăm, popoare! Paştile Domnului, Paştile! Că 
din moarte la viaţă şi de pe pământ la cer, Hristos Dumnezeu ne-a trecut pre noi, 
cei ce cântăm cântare de biruinţă! 


Cântarea a 3-a 


Irmos: Intăritu-s-a inima mea întru Domnul, cel ce dă rugăciune celui ce se roagă; 
că arcul puternicilor a slăbit şi cei slabi s-au încins cu putere. 


De voie Te-ai înălţat pe lemn, Cuvinte şi pietrele văzându-Te s-au despicat şi toată 
făptura s-a clintit şi morții din mormânturi ca din somn s-au sculat. 


Văzându-te pe Tine toate sufletele drepţilor cu sufletul mergând la iad, Cuvinte, 
din legăturile cele veşnice s-au dezlegat, slăvind cu laude puterea Ta cea mai pre- 


sus de minte. 


Ce vă mirați? Pentru ce căutaţi voi, femei cu miresme la mormânt pe Stăpânul? S-a 
sculat şi lumea împreună a ridicat, îngerul strălucind a zis mironosiţelor. 


Viaţă fund Tu, Doamne şi izvor al nemuririi, ai şezut lângă puț, îndurate, şi ai 
umplut de prea înțelepte apele Tale pe samarineanca, ceea ce cerea, care Te-a lău- 
dat pe Tine. 

Slavă Tatălui şi Fiului şi Sfântului Duh. a Treimii 


Un Dumnezeu peste toate în Treime se laudă, Tatăl şi Fiul şi dumnezeiescul Duh, 


pe care cu frică îl slăvesc Cetele cereşti, luminat strigând: Sfânt, sfânt, sfânt eşti, 
Doamne. 


Și acum şi pururea şi în vecii vecilor. Amin. (a Născătoarei de Dumnezeu ) 


Zămislind precum nu se poate spune în pântecele tău pe Dumnezeul tuturor, Fe- 
cioară Maică, L-ai născut mai presus de gând şi de cuvânt, rămânând fecioară ca şi 
mai-nainte de naştere, dumnezeiască Mireasă. 


Condacul înjumătăţirii, glasul al 4-lea: 


Podobie: Cel ce Te-ai înălţat pe Cruce de bunăvoie, poporului Tău celui nou, nu- 
mit cu numele 'Tău, îndurările Tale dăruieşte-i, Hristoase Dumnezeule. Veseleşte 
cu puterea Ta pe bine credincioşii creştini, dăruindu-le lor biruinţă asupra celui po- 
trivnic, având ajutorul Tău armă de pace, nebiruită biruinţă. 


Praznicul legii înjumătățindu-se, Făcătorule a toate şi stăpâne, către cei ce erau de 
față ai zis, Hristoase Dumnezeule: Veniţi de scoateţi apa nemuririi. Pentru aceasta 
la Tine cădem şi cu credinţă strigăm: Îndurările Tale dăruieşte-le nouă, că Tu eşti 
izvorul vieţii noastre. 


Icos: Sufletul meu cel înţelenit cu fărădelegi şi păcate, adapă-l cu curgerile sân- 
giurilor Tale şi-l arată roditor de fapte bune. Că Tu ai zis tuturor să vină la Tine, 
Cuvinte al lui Dumnezeu, Preasfinte şi să scoată apa nestricăciunii cea vie şi care 
curăţeşte păcatele celor ce laudă slăvită şi dumnezeiască scularea Ta, dând, bunule, 
celor ce Te cunosc pe Tine Dumnezeu, puterea Duhului, care s-a pogorât de sus cu 
adevărat peste ucenicii Tăi, că Tu eşti izvorul vieţii noastre. 


Sedealna samarinencei, glasul al 4-lea: 


Podobie: Cel ce Te-ai înălţat pe Cruce de bunăvoie, poporului Tău celui nou, nu- 
mit cu numele 'Tău, îndurările Tale dăruieşte-i, Hristoase Dumnezeule. Veseleşte 
cu puterea Ta pe bine credincioşii creştini, dăruindu-le lor biruinţă asupra celui po- 
trivnic, având ajutorul Tău armă de pace, nebiruită biruinţă. 


Să se bucure cerul, să dănţuiască cele pământeşti, că Hristos arătându-se din Fe- 
cioară ca un om, a izbăvit din stricăciune toată omenirea cu moartea sa, şi cu minu- 
nile strălucind, femeii samarinence care a cerut apă, i-a dat izvorul tămăduirilor, ca 
Cel ce însuşi este fără de moarte. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Dătătorule de înţelepciune, Stăpâne, când a sosit praznicul legii, şezând în biserică 
ai învăţat aşa, zicând către toţi: Veniţi cei însetaţi, beţi apa care Eu vă dau acum, 
prin care vă veţi îndulci cu toţii de viaţă şi desfătare dumnezeiască. 


Cântarea a 4-a 


Irmos: Auzit-am, Dumnezeule, auzul Tău şi m-am temut, înţeles-am lucrurile Tale 
şi m-am spăimântat, Doamne, că de lauda Ta este plin pământul. 


Cerurile să se veselească, să prăznuiască toată făptura, că s-a sculat Domnul şi s-a 
arătat tuturor înţelepţilor săi apostoli. 


Inghiţitu-s-a, moarte, puterea ta, murind Hristos şi cei morţi au ieşit din mormân- 
turi ca din nişte cămări prin scularea Lui. 


Pentru ce vă tânguiţi, femei? Pentru ce căutaţi cu miruri pe Cel fără de moarte? 
Sculatu-s-a precum a zis, îngerul a grăit mironosiţelor. 


Samarinencei, Doamne, care a cerut apă, i-ai dat cunoştinţa puterii Tale, pentru 
aceasta în veci nu va înseta, lăudându-Te pe Tine. 


Slavă Tatălui şi Fiului şi Sfântului Duh. a Treimii 

O, Treime mai presus de ființă: Părinte şi Cuvinte şi Dumnezeiescule Duh, întoc- 
mai de o putere, împreună fără de început, mântuieşte-ne pe toți cei ce Te lăudăm 
pe Tine cu credinţă. 


Şi acum şi pururea şi în vecii vecilor. Amin. (a Născătoarei de Dumnezeu ) 


Rug nears pe tine te-a văzut de demult puitorul de lege şi Daniil munte sfânt te-a 
cunoscut ceea ce una eşti Fecioară, Maică Stăpână. 


Cântarea a 5-a 


Irmos: Străluceşte-mi, Doamne, lumina poruncilor Tale, că la Tine, Hristoase, mâ- 
necă duhul meu şi Te laudă pe Tine; că Tu eşti Dumnezeul nostru şi la Tine scap, 
Impăratul păcu. 


La sfântul Său mormânt ajungând de dimineaţă mironosiţele, au văzut un tânăr 
strălucind şi s-au spăimântat, înştiinţându-se de scularea Ta, Hristoase. 


Moartea s-a omorât, iadul s-a prădat, cei din legături s-au slobozit cu învierea lui 
Hristos, să ne bucurăm şi să plesnim în mâini, prăznuind lumina. 


Apostoli săltaţi, îngeri dănţuiți şi toți pământenii vă bucuraţi, că Domnul a înviat, 
stricăciunea s-a surpat şi întristarea a încetat, Adam dănţuieşte. 


Izvor al vieţii fiind Tu, Doamne, ai dăruit de demult apa vieţii şi a cunoștinței, fe- 
meii samarinence care o ceruse; pentru aceasta lăudăm îndurările Tale cele negrăi- 
te. 

Slavă Tatălui şi Fiului şi Sfântului Duh. a Treimii 

Unimea cea în trei feţe, Treimea cea de o ființă, pe Tatăl, pe Cuvântul şi pe Duhul 
Sfânt, pe unul Dumnezeu nedespărțit în fire cinstim, pe Făcătorul şi Domnul şi Stă- 


pânul a toate. 


Şi acum şi pururea şi în vecii vecilor. Amin. (a Născătoarei de Dumnezeu ) 


Pe tine uşă neumblată şi țarină nearată şi sicriu care ai purtat mana; năstrapă, sfeş- 
nic şi cădelniţă a cărbunelui celui fără materie, te numim, curată. 


Cântarea a 6-a 


Irmos: Să nu mă înece pe mine viforul apei, nici să nu mă soarbă adâncul; că sunt 
aruncat întru adâncurile inimii mării răutăților mele. Pentru aceasta strig ca Iona: 
Să iasă din stricăciunea răutăţilor viaţa mea la Tine, Doamne. 


Pe Cruce Te-au pironit cei fărădelege şi cu sulița Te-au împuns pe Tine Hristoase 
şi Iosif cel cu bun chip în mormânt nou Te-a îngropat, din care înviind cu slavă, 
împreună ai înviat, Mântuitorule, toată făptura care laudă puterea Ta. 


Incuietorile şi porțile iadului cu putere le-ai sfărâmat, Stăpâne, înviat-ai ca un 
Dumnezeu şi întâmpinând ai zis femeilor: Bucuraţi-vă! Şi pe acestea le-ai trimis să 
spună ucenicilor: S-a sculat viaţa şi s-a văzut luminând marginile lumii. 


Pentru ce plângeţi? Pentru ce aduceţi, femei, miresme ca unui mort? S-a sculat Hri- 
stos, lăsând giulgiurile goale, strigat-a oarecând tânărul cel ce s-a arătat foarte stră- 
lucit. Mergând binevestiţi prietenilor scularea Lui. 


Izvorul vieţii cel îndestulat fiind Tu, Doamne şi adâncul milei, bunule, călătorind ai 
şezut lângă puţul jurământului şi către samarineanca ai strigat: Dă-Mi apă să beau, 


ca să iei şi tu apele iertării. 


Slavă Tatălui şi Fiului şi Sfântului Duh. a Treimii 


Laud cu credinţă pe Tatăl cel fără de început şi pe Fiul cel împreună pe un scaun 
şezător şi pe Duhul cel de o fiinţă, ființă una, o fire, o slavă şi o împărăție, pe 
Dumnezeu şi Făcătorul tuturor şi Ţiitorul a toate, împreună cu Puterile cele fără de 
trupuri. 


Și acum şi pururea şi în vecii vecilor. Amin. (a Născătoarei de Dumnezeu ) 
Pe tine numai Fecioară, care ai născut şi ţi-ai păzit pântecele nestricat, te lăudăm 
curată, scaunul Domnului, uşă şi munte, sfeşnic înțelegător, cămară cu totul lumi- 


nată a lui Dumnezeu şi cort al slavei cu adevărat, sicriu, năstrapă şi masă. 


Condacul praznicului, glasul al 8-lea: 


Podobie: Ca nişte pârgă... 


Cu credinţă venind la puț samarineanca, Te-a văzut pe Tine apa înţelepciunii, din 
care bând din destul, împărăția cea de sus a moştenit, ca ceea ce este în veci pu- 
rurea lăudată. 


Icos: Taine cinstite să auzim, cele ce s-au făcut în Samaria. loan pe noi ne învaţă 
cum a vorbit Domnul cu femeia, cerând apă. EI, care a adunat apele întru adunările 
lor; Cel ce este împreună şezător pe un scaun cu Tatăl şi cu Duhul; că a venit să 
caute chipul Său, ca Cel ce este în veci pururea lăudat. 


Cântarea a 7-a 


Irmos: Nu ne da pe noi până în sfârşit, pentru numele Tău şi nu strica aşezămân- 
tul Tău şi nu depărta mila Ta de la noi, Doamne Dumnezeul părinţilor noştri, Cel 
ce eşti prea lăudat în veci. 


Cu cei fărădelege de voie Te-ai socotit, Hristoase îndurate, în vremea dumneze- 
ieştii patimi; şi acestea pământul văzându-le s-a cutremurat şi pietrele s-au despi- 
cat prin voia Ta cea atotlucrătoare şi prin Tine cel ce eşti necuprins de minte s-au 
sculat morții cei din veac. 


Cu sufletul pogorându-Te în părțile cele mai de jos ale iadului, ai scos cu vitejie pe 
toți cei legaţi, pe cei ce din veac îi luase moartea, tiranul cel amar; care strigau că- 
tre Tine, Hristoase Dumnezeule: Slavă rânduielii Tale celei înfricoşate. 


Pentru ce căutaţi cu cei morţi pe Cel ce viază în veci ? S-a sculat precum a zis. lată 
precum vedeţi pânzele goale şi mormântul deşert, zis-a femeilor tânărul cel ce s-a 
arătat. Degrab mergând, spuneţi apostolilor. 


Tu eşti apa vieţii, strigat-a samarineanca către Hristos; deci, adapă-mă, Cuvinte, pe 
mine cea însetată totdeauna de dumnezeiescul Tău dar, ca să nu mai fiu cuprinsă de 


setea necunoştinţei, Doamne Lisuse, ci să propovăduiesc slăvirile Tale. 


Slavă Tatălui şi Fiului şi Sfântului Duh. a Treimii 


Pe Tatăl şi pe Fiul şi pe dumnezeiescul Duh să slăvim, pe Treimea cea nedespărţi- 
tă după fire şi despărțită după feţe; o ființă împreună de o fire, fără de început, 
făcător şi Dumnezeu a toate, pe care îl laudă toate Cetele cereşti. 


Şi acum şi pururea şi în vecii vecilor. Amin. (a Născătoarei de Dumnezeu ) 


După naşterea cea minunată, ai rămas fecioară curată sfântă, Născătoare de Dum- 
nezeu. Pentru aceasta toate Cetele îngereşti şi toate neamurile omeneşti, cu glasuri 
fără tăcere te laudă pe tine, încăperea cea curată a Celui neîncăput. 


Cântarea a 8-a 


Irmos: "Toate le-ai aşezat cu înţelepciunea Ta, Stăpâne şi fundul pământului iarăşi 
precum ştii l-ai întărit, temelia lui înfigându-o pe ape nemărginite. Pentru aceasta 
toți strigăm cântând: Binecuvântaţi neîncetat lucrurile Domnului pe Domnul şi-L 
prea înălţaţi întru toți veci. 


Moarte ai răbdat de voie, unule Cel ce eşti fără de moarte; iadul ai prădat, porțile 
cele de aramă le-ai sfărâmat, Impărate Ceresc, şi ai scos pe cei ce erau legați acolo 
din veac, care laudă neîncetat puterea bunătăţii Tale. 


Înălţatu-Te-ai îndelung răbdătorule de voie pe lemn şi pietrele s-au despicat şi soa- 
rele s-a întunecat; catapeteasma bisericii s-a rupt, pământul s-a clintit şi s-a cutre- 
murat iadul cel cu totul de batjocură şi pe toţi legaţii i-a slobozit. 


Arătatu-Te-ai, Doamne, celor ce şedeau întru întuneric, Cel ce eşti lumina cea ne- 
apusă şi viaţa tuturor. Pentru aceasta, dacă Te-a văzut adunarea drepţilor, a săltat 
Cuvinte şi a strigat: Venit-ai ca să dezlegi din legături pe toţi cei ce laudă puterea 
Ta. 


Şezut-ai aproape de puț, în ceasul al şaselea, Mântuitorule, şi samarinencei i-ai dat 
apa cea vie şi râurile cunoştinței, pentru multa milostivire, cu care împreună toți 
cântând strigăm: Binecuvântaţi neîncetat lucrurile Domnului pe Domnul şi-L prea 
înălţați întru toţi vecii. 


Binecuvântăm pe Tatăl, şi pe Fiul şi pe Sfântul Duh, Domnul. 


Pe Tatăl cel fără de început, pe Fiul cel împreună fără de început să-L lăudăm şi pe 
Duhul Sfânt, un Dumnezeu pe aceste trei, neamestecat, nedespărțit, Făcător tuturor, 
o stăpânie şi putere de sine stăpânitoare şi să strigăm: Binecuvântaţi neîncetat lu- 
crurile Domnului pe Domnul şi-L prea înălţați întru toți vecu. 


Și acum şi pururea şi în vecii vecilor. Amin. (a Născătoarei de Dumnezeu ) 


Cu cărbunele s-a curăţit Isaia mai-nainte propovăduind pe cărbunele cel înţele- 
gător, ce s-a întrupat mai presus de gând din tine, Fecioară; care arde toate păcatele 
oamenilor cele uscate şi pentru milostivire îndumnezeieşte firea noastră, ceea ce 
eşti cu totul fără prihană. 


Ceea ce eşti mai cinstită... nu cântăm. 
Cântarea a 9-a 


Irmos: Făcut-a tărie cu braţul Său, pentru că a surpat pe cei puternici de pe scaune 
şi a înălțat pe cei smeriţi, Dumnezeul lui Israil întru care ne-a cercetat pe noi, răsă- 
ritul cel dintru înălțime şi ne-a îndreptat pe noi pe calea păcii. 


lată s-a văzut Hristos, viaţa tuturor, spânzurat de voie pe lemn şi acestea văzând 
pământul s-a clintit şi multe trupuri ale sfinților, care adormiseră, s-au sculat arătat 
şi temniţa iadului s-a deşertat. 


Frumos din mormânt ca un mire din cămară ai ieşit, stricând tirania morţii, Hri- 
stoase şi sfărâmând încuietorile iadului cu dumnezeiasca putere şi cu lumina în- 
vierii Tale cea înţelegătoare ai luminat lumea. 


Să stăm acum toţi cete duhovniceşti şi să strigăm: Domnul a înviat, să se bucure 
pământul, să se veselească cerul, norii să pice ploile dreptăţii, nouă celor ce prăz- 
nuim luminat şi lăudăm pe Hristos. 


Viaţa celor ce viețuiesc izvorul bunătăţilor, Domnul, cel ce izvorăşte din destul apa 
învățăturilor, a strigat către femeie: Dă-Mi apă să beau, ca să-ţi dau şi Eu apa ceea 


ce usucă izvoarele păcatelor tale. 


Slavă Tatălui şi Fiului şi Sfântului Duh. a Treimii 


Lumină una nedespărţită este unimea cea întreit strălucitoare, Tatăl cel fără de în- 
ceput, Fiul şi Duhul, Dumnezeire una, viaţă şi făcător al tuturor; pe Acesta să-L 
lăudăm credincioşii împreună cu cei fără de trupuri, cu cântări întreit sfinte, slă- 
vindu-L cu sfinţenie. 


Și acum şi pururea şi în vecii vecilor. Amin. (a Născătoarei de Dumnezeu ) 


Ceea ce ai fost lăcaş luminii, Curată, luminează vederile sufletului meu cele întu- 
necate prin multe meşteşugirile vrăjmaşului şi mă învredniceşte să văd luminat cu 
inimă curată, lumina ceea ce a strălucit din tine mai presus de gând. 


Luminânda Paştilor: Cu trupul adormind ca un muritor, Impărate şi Doamne, a 
treia zi ai înviat, pe Adam din stricăciune ridicând şi moartea pierzându-o, Paştile 
nestricăciunii, lumii de mântuire. 


Slavă Tatălui şi Fiului şi Sfântului Duh, a samarinencei 

In Samaria ai venit Mântuitorul meu, atotputernice şi cu femeia vorbind ai cerut 
apă ca să bei, Cel ce ai izvorât evreilor apă din piatră netăiată, pe care la credință 
Ta o ai adus; şi acum se îndulceşte în veci de viaţă în ceruri. 

Și acum şi pururea şi în vecii vecilor, a înjumătăţirii 

Injumătăţindu-se praznicul, ai venit, lubitorule de oameni, în biserică şi ai zis: Cei 


cuprinşi de sete veniţi la mine şi scoateţi apă vie şi săltătoare, prin care veţi dobân- 
di toţi hrană şi dar şi viaţă nemuritoare. 


Sinaxar în Duminica samarinencei 


„Harul lui Dumnezeu vindecă pe om de păcate, 
îi schimbă viața și îi transformă dorința lui 
de fericire momentană și trecătoare 


în dorință de fericire veșnică”. 


Stih: Venind, femeie, să scoţi apă muritoare, 
AI scos apă vie, de suflet spălătoare. 


Tot în această zi, în Duminica a cincea după Paşti, prăznuim pomenirea Samari- 
nencei. Pentru că în această zi Hristos s-a mărturisit că este Mesia. Şi pentru acea- 
sta mi se pare că s-a pus în săptămâna înjumătățirii celor cincizeci de zile. Mai ales 
că în Duminica cea mai-nainte de aceasta a făcut minune la scăldătoare. lar în 
această zi venind la puţul pe care însuşi Iacov l-a săpat şi l-a dăruit lui Iosif fiului 
său. 


Venit-a adică lângă Sihar Domnul, fiind ostenit de cale şi a şezut aici la puț, în cea- 
sul al şaselea din zi. lar o femeie din cetate, a venit să scoată apă, pe când ucenicii 
se duseseră să cumpere bucate. lisus văzând-o a cerut să-l dea apă; iar ea îi pune 
înainte, că nu se ating evreii de samarineni. Domnul însă o învaţă aducând la mij- 
loc apa cea vie, pe care a arătat-o neîmpuţinată şi curăţitoare de păcate. Căci, 
Duhul se aseamănă mai totdeauna cu apa şi cu focul. 


Iar femeia întâmpinând că nu are el apă ca aceea, pentru că vadră de scos nu a adus 
şi puţul este adânc, aduce cuvântul la strămoşul Iacov, care însuşi a săpat puţul şi a 
băut din el şi oile lui, arătând prin aceasta prisosinţa izvorului şi cum că era de bu- 
nă treabă şi rece. 


Hristos nu s-a arătat pe Sine mai mare decât Iacov, ca să nu spăimânteze pe fe- 
meie; ci iarăşi pentru apă a grăit zicând: că cel ce va bea din apa cea vie, nu va 
înseta niciodată. 


Și femeia a cerut acea apă; iar El a zis, să-şi cheme pe bărbatul său, gândind la des- 
coperirea unor lucruri ascunse. Iar ea s-a lepădat că nu are bărbat. Însă Cel ce ştie 
toate a zis: Bine ziseşi că nu ai, că cinci ai avut şi pe care ai acum al şeaselea, (ară- 
tând că trăieşte cu acesta nelegiuit), nu-ţi este bărbat. Şi a răspuns femeia numindu- 
l prooroc. 


După aceea l-a întrebat şi de muntele unde se cade să se închine: În Garizim sau în 
Ierusalim? Pentru că socoteau Samarinenii că Dumnezeu nu este pretutindenea 
desăvârşit; ci cum că numai acolo petrece Dumnezeu unde se închinau ei, adică în 
muntele Garizim, pentru că acolo s-a dat binecuvântarea de la Dumnezeu, sau pen- 
tru că acolo Avraam a zidit întâi lui Dumnezeu jertfelnic. Şi iarăşi precum iudeii 
ziceau că, numai în Ierusalim se cade a se închina lui Dumnezeu, pentru aceea şi de 
pretutindenea la praznic se adunau acolo. 


Hristos a arătat că mântuirea lumii este din iudei, însă a adăugat că Dumnezeu este 
netrupesc şi cei ce s-au învrednicit a se închina Lui, nu se vor mai închina cu jertfe, 
ci cu duhul şi cu adevărul. 


Atunci a zis femeia: Auzim din Scripturi că va să vină Mesia, care este Hristos. 


Iar lisus a zis: Eu sunt. Ştiau samarinenii de Mesia din cărţile lui Moise şi mai ales 
din aceasta: Că prooroc va ridica vouă Domnul Dumnezeu şi din altele multe. 


lar sfârşindu-se vorba, au venit şi ucenicii şi s-au mirat de o smerenie ca aceea, 
cum grăia cu o femeie, însă l-au rugat pe EI să mănânce; iar EI le-a grăit lor de hra- 
na cea veşnică a mântuirii omeneşti şi cum că li se cade lor să secere ostenelile 
proorocilor. 


Apoi mergând femeia în cetate şi spunând cele ce se făcuseră pentru dânsa, toți 
ridicându-se au venit la Hristos şi au crezut, zicând: Că nu şi-ar fi vădit femeia 
păcatul, de n-ar fi cunoscut vreun lucru mare. 


ŞI rugându-se, L-a făcut de a petrecut la ei două zile. Şi fiind acolo, a făcut mai 
multe minuni, care pentru mulţime nu s-au scris în Evanghelie. 


Și aceasta este samarineanca, pe care o a numit Hristos mai în urmă Fotini. Care şi 
cu cununa muceniciei s-a încununat în zilele Chesarului Neron, împreună cu cei 
doi fii ai săi, după multă muncă şi strujire şi după tăierea sânilor şi după sfărâmarea 
mâinilor, i-a băgat trestii subțiri pe sub unghii şi o a adăpat cu plumb şi a suferit 
patimi şi munci fără de număr. 


Să se ştie că usnele puţului aceluia le-a adus de acolo cu cinste împăratul Iustinian 
şi în Biserica Sfânta Sofia le-a pus. Încă şi piatra pe care a şezut Hristos când a 
vorbit cu samarineanca. Și până acum stau amândouă în pridvor către răsărit despre 
partea stângă, pe unde se intră în biserică. 


Pentru rugăciunile muceniţei Tale Fotini, Hristoase Dumnezeule, miluieşte-ne pe 
noi. Amin. 


